钦定古今图书集成/明伦汇编/官常典/第589卷
## 钦定古今图书集成/明伦汇编/官常典/第589卷

| 钦定古今图书集成 明伦汇编 第五百八十九卷 |

| |

钦定古今图书集成明伦汇编官常典

第五百八十九卷目录

节使部纪事三

官常典第五百八十九卷

《唐书刘巨容传》：“巨容，徐州人，为州大将。庞勋之反，自
拔归，授埇桥镇遏使。浙西突阵将王郢反，攻明州，巨
容以筒箭射郢死。拜明州刺史，徙楚州团练使。黄巢
乱江淮，授蕲黄招讨副使，徙襄州行军司马，检校右
散骑常侍。巢据荆南，俄迁山南东道节度使，以捍巢，
屯团林。江西招讨使曹全晸与巨容守荆门关，与贼”
战，巨容伪北，巢追之，伏兴林樾间，贼大败，执贼将十
三人，转斗一舍，掳获不可计。巢浮江东奔，巨容追之，
率十俘八，以功迁检校礼部尚书。诸将欲乘胜追斩
巢，巨容止曰：“朝家多负人，有危难，不爱惜官赏，事平
即忘之，不如留贼，为富贵作地。”诸将谓然，故巢复炽。
及陷两京，巨容合诸道兵讨之，授南“面行营招讨使，
累兼天下兵马先锋、开道供军粮料使，检校司空，封
彭城县侯。”巨容明吏治，时僖宗在蜀，公卿多因巨容
护赴行在。山南西道节度使鹿晏弘为禁军所逐，引
麾下东出襄、邓。秦宗权遣赵德𬤇合晏弘兵攻襄州，
巨容不能守，奔成都。始，扬州人申屠生能化黄金，高
骈客之，为吕用之所谮，亡奔襄、汉。骈遣吏捕得，生见
巨容自言其术，巨容留不遣。田令孜之弟道襄州，巨
容出金夸之。及在蜀，匿生，使术不得传，令孜恨之。龙
纪元年，杀巨容，夷其宗，生并死。

巨容部将冯行袭者，均州武当人，以谋勇称里中。中
和初，乡豪孙喜聚众数千人，谋攻城，行袭伏士江隩，
以单舟迎喜曰：“州人思得将军久矣。顾将军兵多必
剽掠，若留众江北，以轻骑进，我为乡导，城可下。”喜信
之。既渡江，吏出迎，伏甲兴，行袭击喜，斩之，众皆溃。行
袭乘胜逐刺史吕煜，据钧州，巨容因表为刺史。武定
节度使杨守忠表为行军司马，使领兵扼谷口，以通
秦、蜀。凤翔李茂贞养子继臻据金州，行袭攻拔之，昭
宗即授金州防御使。时山南西道节度使杨守亮将
袭京师，道金、商，行袭逆战破之，就擢戎昭军节度使。
朱全忠围凤翔，神策中尉韩全诲遣中人二十辈督
江、淮兵过其州，行袭方附全忠，尽杀之，收诏书送全
忠。天祐二年，王建遣将王思绾攻行袭，败其兵。州大
将金行全出降，行袭奔均州。建以行全为子，更名宗
朗，授观察使，以渠、巴、开三州隶之。宗朗不能守，焚郭
邑去。全忠以行袭不足御，建遣别将屯金州。行袭议
徙戎昭军于均州，以金、房为隶。全忠以金人不乐行
袭，以冯恭领州，罢防御使而废《戎昭军》。

顾彦朗、《彦晖传》：“彦朗、彦晖者，丰州人，并为天德军小
校。其使蔡京以兄弟有封侯相，每厚礼之。黄巢乱长
安率军同复京师，彦朗迁累右卫大将军。光启中，擢
拜东川节度使，检校太保，同中书门下平章事。至剑
门，陈敬瑄使吏夺其节，彦朗不得入，保利州。敬瑄诬
劾彦朗擅兴兵掠西境，僖宗下诏申晓讲和，乃得到”
军，署彦晖汉州刺史。会彦朗卒，彦晖自知留后。明年
为节度使。中人送节，为绵州刺史杨守厚所留。守厚
发兵攻梓州，彦晖告急于壁州刺史王建，建使李简
救之，戒曰：“贼破并取彦晖无须再往也。”简破守厚军，
彦晖辞疾，不克取。建素有吞噬心，以彦朗与婚娅，久
未忍及彦晖，则交好愈疏，而境上关赋相稽诟，建怒。
景福元年，遂攻彦晖，彦晖请救于杨守亮。明年，建将
华洪破绵州，守厚走，得彦晖节。时诏已进彦晖检校
司空、东川节度使矣。乾宁二年，昭宗在石门，督彦晖、
建赴行在。建率兵二十万次绵州，即劾彦晖劫辎运
回袭之。彦晖不敢出，但使人塞建舟路。建遂击取巴、
阆、蓬、渠、通、果、龙、利八州。帝遣中人为两川宣谕协和
使，建奉诏还而兵不解。彦晖谋窘，因大略汉、眉、资、简
等州。四年，华洪率众五万攻彦晖，取渝、昌、普三州，壁
梓州南，败彦晖兵，夺铠马八百，凡五十战，围遂固。帝
仍遣左谏议大夫李洵谕止建拒命。帝以嗣郯王戒
丕镇凤翔，徙茂贞代建，皆不奉诏。围急，彦晖手杀妻
子，乃自刎，宗族诸将皆死，麾下兵犹七万。初，韦昭度
为招讨使，彦晖、建皆为大校。彦晖详缓有儒者风，建
左右髡发，黥面若鬼，见者皆笑。至是，录笑者皆杀之。
私署洪为东川节度留后。

《王敬武传》：“敬武，青州人。隶平卢军为偏校事节度使
安师儒。中和中，盗发齐棣间，遣敬武击定，已还，即逐
师儒，自为留后。时王铎方督诸道行营军复京师，因
承制授敬武平卢节度使，趣其兵使西。及京师平，进检校太尉同中书门下平章事。龙纪元年卒。”

《王师范传》：“敬武子师范年十六，自称留后，嗣领军。昭
宗以太子少师崔安潜领节度，师范拒命。时棣州刺
史张蟾迎安潜，师范遣部将卢弘攻之。弘与蟾连和，
师范以金啖之曰：‘君若顾先人，使不绝其祀，君之惠
也。不然，愿死坟墓’。弘少之，不为备。师范伏兵迎于路，
部将刘𬩽斩弘，遂攻棣州。蟾请救于朱全忠，全忠驰”
使谕解，师范拔其城，斩蟾，而安潜不敢入。师范喜儒
学，谨孝，于法无所私。舅醉杀人，其家诉之，师范厚赂
谢，诉者不置。师范曰：“法非我敢乱。”乃抵舅罪，母恚之。
师范立堂下，日三四至不得见。三年，拜省户外，不敢
懈。以青州父母所籍，每县令至，具威仪入谒，令固辞，
师范遣吏挟坐拜廷中乃出。或谏不可，答曰：“吾恭先
世，且示子孙不忘本也。”全忠已并郓州，遣兵攻师范，
师范下之。会全忠围凤翔，昭宗诏方镇赴难，以师范
附全忠，命杨行密部将朱瑾攻青州，且欲代为平卢
节度。师范闻之，哭曰：“吾为国守藩，君危不持，可乎？”乃
与行密连盟，遣将张居厚、李彦威以甲槊二百舆绐
为献者。及华州先内十舆阍，人觉，众擐甲噪，杀全忠
守将娄敬思。是时，崔引方在华，闭门拒战，执居厚还。
全忠、刘𬩽袭兖州，入之，师范亦潜兵入河南，徐、沂、郓
等十馀州同日并发。全忠使从子友宁率军东讨。是
时，帝还长安，故全忠并魏博军屯齐州。王茂章方以
兵二万合师范弟师诲攻密州，破之。友宁方攻博昌，
未下，全忠督战急，友宁驱民十万，负木石，筑山临城
中，城陷，屠老少投尸清水，遂围登州。茂章欲啖友宁，
不肯救。未几，城破，友宁负胜攻别屯。茂章度汴军怠，
与师范合击友宁于石楼，斩其首，传于行密。全忠怒，
悉军二十万倍道至。茂章闭营，伺军懈，毁壁出斗，还
与诸将饮讫复战。全忠望见，叹曰：“吾有将如是，天下
不足平。”于是退屯临淄。茂章畏全忠，乃敛军而南。全
忠留杨师厚围青州，败师范兵于临胊，执诸将，又获
其弟师克。是时，师范众尚十馀万，诸将请决战，而师
范以弟故，乃请降。全忠归其弟，假师范知节度留后
事。师范献钱二十万缗以谢军。岁馀，徙师范于汴，亦
缟素请罪。全忠见以礼，表为河阳节度使。既受唐禅，
友宁妻诉仇人于朝，乃族师范于洛阳。先是，有司坎
第左，告之故。师范乃与家人宴，少长列坐，语使者曰：
“死固不免，予惧坑之则昭穆失序，不可见先人地下。”
酒行，以次受戮者二百人。

《孟方立传》：“方立，邢州人。始为泽州天井戍将，稍迁游
奕使。中和元年，昭义节度使高浔击黄巢，战石桥不
胜，保华州，为裨将成邻所杀，还据潞州。众怒，方立率
兵攻邻，斩之，自称留后，擅裂邢、洺、磁为镇，治邢为府，
号昭义军。潞人请监军使吴全勗知兵马留后。时王
铎领诸道行营都统，以潞未定，墨制假方立检校左”
散骑常侍，兼御史大夫，知邢州事，方立不受囚。全勗
以书请铎，愿得儒臣守潞。铎使参谋中书舍人郑昌
图知昭义留事，欲遂为帅。僖宗自用旧宰相王徽领
节度。时天子在西，河、关云扰，方立擅地，而李克用窥
潞州，徽度朝廷未能制，乃固让昌国。昌图治不三月
辄去。方立更表李殷锐为刺史，谓“潞险而人悍，数贼
大帅为乱，欲销懦之，乃徙治龙冈。州豪杰重迁，有怼
言。会克用为河东节度使，昭义监军祁审诲乞师，求
复昭义军。克用遣贺公雅、李筠、安金俊三部将击潞
州，为方立所破。又使李克修攻取之，杀殷锐，遂并潞
州，表克修为节度留后。初，昭义有潞、邢、洺、磁四州，至
是，方立自以山东三州为昭义，而朝廷亦命克修以
潞州旧军畀之。昭义有‘两节’”自此始。克修，字崇远，克
用从父弟。精驰射，常从征伐，自左营军使擢留后，进
检校司空。方立倚朱全忠为助，故克用击邢、洺、磁无
虚岁，地为斗场，人不能稼。龙纪元年，克用使李罕之、
李存孝击邢，攻磁、洺，方立战琉璃陂，大败，禽其二将，
被斧锧徇邢垒，呼曰：“孟公速降，有能斩其首者，假三
州节度使。”方立力屈，又属州残堕，人心恐性刚急，待
下少恩，夜自行，陴兵皆倨告劳，自顾不可复振，乃还，
引鸩自杀。

《朱宣传》：“宣，宋州下邑人。父以豪猾闻里中，坐鬻盐抵
死。宣亡命去青州，为王敬武牙军。黄巢之乱，敬武遣
将曹存实率兵西入关，而宣为军候，道郓州。是时，节
度使薛崇拒王仙芝，战死，其将崔君裕摄州事。存实
揣知兵寡，袭杀之，据其地，遂称留后。以宣功多，署濮
州刺史，留总帐下兵。中和初，魏博韩简东窥曹郓，引”
兵济河，存实迎战，死于阵，宣收残卒婴城，简围之六
月，不能拔，引兵去。僖宗嘉其守，拜宣天平节度使，累
加同中书门下平章事。宣有众三万，弟瑾，勇冠三军，
阴有争天下心。瑾嗜残杀，光启中，求婚于兖州节度
使齐克让，托亲迎，载兵窃发，逐克让，据府自称留后，
天子即授以帅节，兄弟雄张山东。时秦宗权悉兵攻
朱全忠，使秦贤列三十六壁，自将督战。全忠大恐，求
救于宣。宣与瑾身率师往击宗权，宗权败走。全忠厚德宣兄事之，情好笃密，而内忌其雄，且所据皆劲兵
地，欲造怨，乃图之。即声言宣纳汴亡命，移书诋让。宣
以新有恩于全忠，故答檄恚望，全忠由是显结其隙。
全忠之攻宣，凡十兴师，四败绩。宣才将皆尽，益内沮，
度不能与全忠确，则固守，增堞深沟，为不可逼。明年，
葛从周密造舟于堑，师人逾而升，宣出奔，为民所缚。
追至，执以献，全忠斩之。

《杨守亮传》：“守亮，曹州人，本姓訾，名亮。与弟信俱从王
仙芝为盗。亮身长七尺馀，色如铁。仙芝死，又事徐唐
莒，劫剽洪、饶二州。杨复光平江西，得其兄弟，养为假
子，以信养于弟复恭家，曰守亮、守信。复恭收京师，守
亮以战多，拜山南西道节度使，检校太保，守信兴平
军节度使，并同中书门下平章事。复恭又以假子守”
贞为龙剑节度使，守忠为武定军节度使，守厚为绵
州刺史。初，朱玫取兴、凤州，虢州刺史满存以兵赴行
在，复收二州，昭宗擢为感义军节度使，累检校司徒、
同中书门下平章事，与复恭四假子及利阆观察使
席俦等共攻王建。建军已围杨晟，分军逼守厚，军未
成列而败。先是，守贞、守忠闻建兵出，拔众奔绵州，并
力共攻东川，弗胜。建将华洪以兵万人壁绵州之郊，
败守忠、守厚，二人分道行，收兵趋阆州。始复恭败，依
守亮，而凤翔李茂贞、邠宁王行瑜、镇国韩建等共劾
守亮纳叛人，请以镇兵讨之。茂贞自为兴元节度使，
以书诮责宰相，帝为削守亮官爵，因诏茂贞问罪。满
存来救，不克，以众入兴元。茂贞拔兴、凤、洋三州，破守
亮于西，乘胜入兴元。复恭挟诸假子及存奔阆州，洪
进围之。帝以徐彦若帅凤翔，以兴元授茂贞，茂贞不
肯拜，帝乃以其子继密为兴元节度使。俄洪拔阆州，
守亮等皆挺身走，将北奔太原，趋商山，饥甚，丐食于
野，为进戍所缚。见韩建。守亮视建左右八百人皆常
隶，已，语建曰：“此属吾养之素厚，无一为我死。公无费
衣食，不如杀之。”建许诺，复曰：“公幸贷我，俾生见天子，
陈先人功，万有一不死。”建槛车送京师，吏缚以帛，内
球于口。帝御延喜楼问反状，守亮不得语，颔而已。左
右白服罪，即执献太庙，斩独柳下，枭于市。守亮死，巴
州麾下兵多归王建，存奔京师，为左武卫“大将军。”
《刘仁恭传》：“仁恭，深州人。父晟，客范阳，为李可举新兴
镇将。故仁恭事军中从李全忠攻易州，号窟头。稍迁
裨校。为人豪纵多智数，有大志。尝自言梦大幡出指
端，年四十九当秉旄节。李匡威恶之，补景城令。会瀛
州乱，杀守吏，仁恭募士千人定其乱。匡威复使将兵
戍蔚州，逾期未代，士皆怨。会”匡筹夺地，故戍卒拥仁
恭趋幽州，匡筹逆战败之，遂以族奔太原。李克用待
之甚厚，赐田宅，拜寿阳镇将，数以策千。克用请步骑
一万，东取幽州，且为导。克用攻匡筹，匡筹遁去。仁恭
与苻存审入城，封府库以待。克用悦，留仁恭守之，以
亲信分典其兵。乾宁二年，克用击王行瑜，表仁恭为
检校司空、卢龙军节度使。明年，克用攻魏州，召卢龙
兵，仁恭以契丹解。又明年，克用复兴其兵救朱瑄，仁
恭不答，使者数十往，卒不出。克用以书让之，仁恭乃
慢骂，执其使，尽囚太原士之在燕者。复以厚利诱克
用麾下士，多亡归之。克用怒，自将往击，不胜，师丧过
半。仁恭献馘于朱全忠，全忠表同中书门下平章事。
既与克用绝，则益募兵。光化初，使其子守文袭沧州，
节度使卢彦威弃城走，遂有沧、景、德三州地。用守文
为节度留后，请命于朝，昭宗怒，不与。会中人至，仁恭
嫚谓曰：“旄节吾自可为，要，假长安本色耳，何见拒耶？”
由是兵益张。显图河北，悉幽、沧步骑十万，声言三十
万，南徇魏、镇，次贝州，屠之，清水为不流。罗绍威求救
于朱全忠，全忠使李思安、葛从周赴之，屯内黄。仁恭
负强，下令曰：“思安懦，当先破之。”乃取魏。守文与单可
及精甲五万循清水上。思安设伏，自引兵逆战，伪不
胜，守文蹑北至内黄。思安整兵还击守文，伏发，斩可
及，独守文挺逸，众无还者。从周兴、邢洺兵与魏将贺
德伦等出馆陶门，夜击仁恭，破八屯。仁恭走，自魏抵
长河数百里，尸蔽道，镇人邀败之东境，仁恭遂衰。三
年，葛从周攻沧州，仁恭壁乾宁，从周潜军战老鸦堤，
仁恭败退壁瓦桥，卑辞归，穷于克用求救，克用为侵
邢、洺。俄而全忠取瀛、莫，克用使周德威出飞狐。天祐
三年，全忠自将攻沧州，壁长芦。仁恭悉发男子十五
以上为兵，涅其面曰“定霸都”，士人则涅于臂曰“一心
事主”，卢龙闾里为空。得众二十万，屯瓦桥。全忠环沧
筑而沟之，内外援绝，人相食。仁恭求战，不许。复从克
用乞师，使百辈往，乃许。仁恭以兵三万合攻潞州，降
全忠将丁会，沧州围乃解。是时中原方多故，仁恭得
倚燕彊且远，无所惮，意自满。从方士王若讷学，长年，
筑馆大安山，掠子女充之。又招浮屠与讲法。以菫土
为钱，敛真钱，穴山藏之，杀匠灭口。禁南方茶，自撷山
为茶，号山曰“大恩”，以邀利。子守光，烝嬖妾，事觉，仁恭
谪之。李思安来攻，屯石子河。仁恭居大安山，城中无
备，守光引兵出战，思安去。因回攻大安，掳仁恭，囚别室，杀左右婢媵，遂有卢龙。

《李罕之传》：“罕之，陈州项城人。少拳捷，初为浮屠，行丐
市，穷日无得者。抵钵褫衹衼去，聚众攻剽五台下。先
是蒲绛民壁摩云山避乱，群贼往攻不克，罕之以百
人径拔之，众号李摩云。随黄巢渡江，降于高骈，骈表
知光州事。为秦宗权所迫，奔项城，收馀众，依诸葛爽，
署怀州刺史。爽伐宗权，即表以自副。屯雎阳无功，又”
表为河东尹、东都留守，使捍蔡。河东李克用脱上源
之难，丧气还，罕之迎谒谨甚，劳饩加等，厚相结，罕之
因府为屯。会孙儒来攻，罕之不出数月，走保黾池。东
都陷，儒焚宫阙，剽居民去。𤕤遣将收东都，罕之逐出
之，爽不能制。俄而爽死，其将刘经、张言共立爽子仲
方，欲去罕之，而罕之故与郭璆有隙，擅杀璆，军中不
悦。经间众怒，袭其壁，罕之退保干壕，经追击，反为所
败，乘胜入屯洛阳苑中，经战不胜，还河阳。罕之屯巩，
将度汜，经遣张言拒河上，反与罕之合攻经，不克，屯
怀州。孙儒逐仲方，取河阳，自称节度使。俄而宗权败，
弃河阳走。罕之、言进收其众，丐援河东。克用遣安金
俊率兵助之，得河阳。克用表罕之为节度使、同中书
门下平章事。有诏与属籍。又表言为河南尹、东都留
守。罕之与言甚笃，然性猜暴。是时大乱后，野无遗秆，
部卒日剽人以食。又攻绛州，下之，复击晋州。王重盈
欲出汴兵救，罕之解围还。而言善积聚，劝民力耕，储
廥稍集。罕之食乏，士仰以给，求之无涯，言不能厌。罕
之拘河南官吏笞督之。又东方贡输行在者，多为罕
之邀颉，重盈反间于言。文德元年，罕之悉兵攻晋州，
言夜袭河阳，俘罕之家，罕之穷，奔河东，克用复表为
泽州刺史，领河阳节度使。遣李存孝、薛阿檀、安休休
率师三万攻言。城中食尽，言纳孥于汴求救，全忠遣
丁会、葛从周、牛存节来援，战沅河聚，休休不利，降全
忠，存孝还。全忠更以丁会为河阳节度使，言归洛阳。
罕之保泽州，数出钞怀、孟、晋、绛，无休岁人匿保山谷，
出为樵汲者，罕之俘斩略尽，数百里无舍烟。克用遣
罕之、存孝攻孟方立，拔磁州。方立戍将马溉兵数万
战琉璃陂，罕之擒溉，败其众。大顺初，汴将李谠、邓季
筠攻罕之，罕之告急于克用，遣存孝以骑五千救之。
汴士呼罕之曰：“公倚沙陀，绝大国。今太原被围，葛司
空入上党，不旬日，沙陀无穴处矣！”存孝怒，引兵五百
薄谠营，呼曰：“吾沙陀未穴者，须尔肉以饱吾军，请肥
者出斗！”季筠引兵决战，存孝奋槊驰，直取季筠，谠夜
走，追至马牢川，败之。克用讨王行瑜，表罕之副都统，
检校侍中。行瑜诛，封陇西郡王，检校太尉，兼侍中。罕
之恃功多，尝私克用爱将盖寓，求一镇，寓为请，克用
不许，曰：“鹰鹯饱则去矣，我惧其翻覆也。”光化初，昭义
节度使薛志勤卒，罕之夜袭潞，入之，自称留后，报克
用曰：“志勤死，惧它盗至，不俟命辄屯于潞。”克用遣李
嗣昭先击泽州，拘罕之家属送太原。罕之攻沁州，执
刺史，守将送款于汴。全忠表罕之昭义节度使，命丁
会援之，与嗣昭战含口，嗣昭不利。葛从周取泽州，嗣
昭又攻罕之，罕之暴得病，不能事，会代戍，全忠更以
罕之节度河阳三城。卒于行，年五十八。

《孙儒传》：“儒，河南河南人。以趫卞横里中，隶忠武军为
裨校，与刘建锋善。黄巢乱，以兵属秦宗权，为都将。光
启初，宗权遣儒攻东都，留守李罕之出奔，儒焚宫阙，
屠居人。河阳节度使诸葛𤕤与儒战洛水，爽败，儒亦
东围郑州。朱全忠屯中牟救之，儒进拔河桥，遂取河
阳，乃还。会杨行密得扬州，宗权使弟宗衡争淮南，以”
儒为副，建锋为前锋。儒常曰：“丈夫不能苦战万里，赏
罚由己，奈何居人下，生不能富贵，死得庙食乎！”未几，
汴兵攻蔡，宗权召之，儒称疾不往，宗衡督之，即大会
帐下，酒酣，斩宗衡，并其众，与建锋、许德勋等盟。有骑
七千，因略定傍州。不淹旬，兵数万，号“土团白条军。”文
德元年，破扬州，自为淮南节度使。初，全忠尝以书招
儒，故又纳款于汴，且送宗衡、秦彦、毕师铎首，全忠藉
以闻，昭宗授儒检校司空，全忠署为招讨副使。龙纪
初，儒谋定江南，乃北争天下，畏全忠𢭏虚，乃遣人卑
辞厚贿。全忠荐于朝，诏授淮南节度使。大顺元年，行
密取润州，以安仁义守之；常州以李友守之。儒怒，三
分其军渡江建锋复拔常、润，仁义走。全忠遣将庞从
等军十万奄至高邮，儒悉师御之，故仁义间取润州。
刘威、田𫖳等败建锋于武进，取常州、杭州。钱镠将沈
粲自苏州奔儒，行密诸将在润、常者，皆为建锋所逐，
仁义、𫖳弃润州走。明年，儒引兵自京口转战，召建锋
皆行。行密诸将屯险者，闻儒至，皆走。𫖳、威等合兵三
万，邀儒黄池，儒遣马殷击走之。儒营广德，乘胜至东
溪，淮人大恐。行密遣台濛屯西溪，自引军逆战，儒军
围之数重，黑云将李简以骑驰之，行密乃免。儒遂围
宣州，行密乞师于钱镠。会谿潦暴涌，广德、黄池诸壁
皆没，儒分兵取和、滁二州。其秋，儒焚扬州，引而西，传
檄远近，号五十万，旌旗相属数百里，所过烧庐舍，杀
老弱以给军。行密惧，将遁去。戴规曰：“儒军数败，今扫地而至，决死于我。若吾遣降者间至扬州，抚慰衣食，
使儒军闻其家尚完，人人思归，不战可擒也。”行密乃
遣亲将入扬州，取儒营粮数十万斛，以禀饥民。儒屯
广德，陶雅以骑军破儒前锋，屯严公台。十二月，𫖳威
与儒决战，皆大败。儒连屯稍西，行密使陶雅屯润州，
扼其归路。景福元年，儒复围宣州，屯陵阳。行密战不
利，谋出奔。时刘威方系狱，且死，行密穷，更召问计，对
曰：“儒焚仓𬯎垒以来，粮尽将为我禽，若劲兵背城，坐
制其困。”李神福亦请据险邀儒粮，行密乃分兵攻广
德壁而绝饟道。军适大疫，儒病，痁遣建锋殷钞诸县。
行密知城下兵寡，乃晨出，率仁义𫖳背城决战，破五
十壁。会暴澍且冥，儒军大败。儒病甚，《股弁》不能兴。𫖳
执儒献行密，诸将皆降。儒就刑于市，见刘威曰：“中君
之谋。”儒尝引鉴搔首曰：“此头不久当入京师。”至是传
首阙下，建锋殷哭之，相诏曰：“公常有志庙食，吾等有
土，当庙以报德。”及殷据湖南，表儒赠司徒、乐安郡王，
立庙以祀。

《田𫖳传》：“𫖳字德臣，庐州合肥人。略通书传，沉果有大
志。与杨行密同里，约为兄弟，应州募屯边，迁主将。行
密据庐州，𫖳谋为多，攻赵锽于宣州。锽出东溪，乘暴
流以逸，阻水解甲，谓追骑不能及。𫖳乘轻舠追之，锽
惊，遂见禽。行密表𫖳为马步军都虞候。沙陀叛将安
仁义奔淮南，行密大喜，属以骑兵，使在𫖳右。两人名”
冠军中，共攻常州，杀刺史杜棱。钱镠方屯润州，一夕
溃。会孙儒南略，𫖳等屯丹阳。儒火扬州，壁广德。𫖳破
其屯，与战，𫖳走。行密怒，夺其兵。或谏行密曰：“强敌傅
垒，不用𫖳，非计也。”行密复将𫖳、儒、诒书、仁义通好，以
疑行密，行密待益厚，署行军副使，卒用此二人功禽
儒，乃表仁义为润州刺史、𫖳宁国军节度使，累迁检
校太保、同中书门下平章事。仁义至检校太保。𫖳已
平冯弘铎，至扬州，谢行密左右求赀不已，狱吏亦有
请，𫖳怒曰：“吏觊吾入狱耶？”又求池、歙为属州，行密不
许，𫖳始怨，将还，指府门曰：“吾不复入此。”是时，行密欲
女镠子，镠急，乃遣元璙迎女，且告行密曰：“𫖳得志，为
患必大，请以子为质”，愿召还𫖳。行密使人谓𫖳曰：“不
还，我遣人代守宣州。”𫖳不从。镠输钱二百万缗犒军，
𫖳又请镠子元瓘出质，乃与绾引兵还。然内怨行密
与镠，于是𫖳绝行密，大募兵。李神福白行密：“𫖳必叛，
宜先图之。”行密曰：“𫖳有大功，而反状未明，杀之，诸将
不为用。”𫖳遣其佐杜荀鹤至汴通好。全忠喜，屯宿州，
须变。𫖳陈舟芜湖。行密召其将台濛泣语曰：“人尝告
𫖳必反，我不忍负人，𫖳果负我，吾思为将者，非公莫
可。”濛顿首谢，率骑渡江，为阵以行，士笑其怯，濛曰：“𫖳
宿将多谋，备之何害！”与王坛等战广德，濛以行密书
遗坛，诸将皆再拜，气夺。濛麾兵击之，坛走，𫖳大败，召
芜湖兵不得入。行琮及坛皆归行密。𫖳恚目料死士
数百，号“爪牙都”，身薄战，濛退军示弱士超隍，濛殊死
战，军溃，𫖳奔城桥陷，为乱兵所杀，年四十六。其下犹
斗示𫖳首，乃溃。

《朱延寿传》：“延寿者，庐州舒城人，事行密，破秦彦、毕师
铎、赵锽、孙儒功居多。行密欲以宽恕结人心，而延寿
敢杀。时扬州多盗，捕得者，行密辄赐所盗遣之，戒曰：
‘勿使延寿知。已而阴许延寿杀之。初，寿州刺史高彦
温举州入朱全忠，行密袭之，诸将惮城坚不可拔，延
寿鼓之，拔其城，即表为淮南节度副使。全忠犹屯寿’”
春。延寿以新军出，每旗五伍为列，遣李厚以十旗击
西偏，不胜，将斩之。厚请益五旗，殊死战，全忠引去。于
是取黄、蕲、光三州，以功迁寿州团练使。昭宗在凤翔，
诏延寿围蔡以披全忠势，擢奉国军节度使。全忠兵
每至，延寿开门不设备而不敢逼也。延寿用军常以
寡斗众，败还者尽斩之。田𫖳之附全忠，延寿阴约曰：
“公有所为，我愿执鞭。”𫖳喜，二人谋绝行密。行密忧甚，
绐病目，行触柱僵。妻，延寿姊也，掖之。行密泣曰：“吾丧
明，诸子幼，得舅代我，无忧矣。”遣辩士召之，延寿疑，不
肯赴。姊遣婢报故，延寿疾走扬州，拜未讫，士禽杀之，
而废其妻。

《刘建锋传》：“建锋字锐端，蔡州朗山人。为忠武军部将，
与孙儒、马殷同事秦宗权。儒之败，建锋、殷收散卒转
寇江西，有众七千，推建锋为主，殷为前锋，张佶为谋
主，略洪、虔数州，众遂十馀万。乾宁元年，取潭州，杀武
安节度使邓处讷，自称节度留后，奉表京师，诏即拜
检校尚书左仆射、武安军节度使。建锋已得志，即嗜”
酒不事事。新息小吏陈赡为建锋御者，妻美且艳，乃
私之。赡怒，袖铁挝击建锋死，断其喉。众推张佶为帅，
佶固辞。马踶伤佶左髀，下令曰：“吾非而主。”时马殷攻
邵州未克，于是遣人迎殷，磔赡于市。殷至，佶坐受其
谒，既而率将吏推殷为留后，诏即除检校太傅、潭州
刺史。殷以成汭、杨行密、刘隐皆养士以图王霸，谓其
属高都曰：“吾欲重币以奉四邻而固吾境，计安出？”都
曰：“荆南暗弱，焉能患我？淮南我仇也，固不吾援。公若

于朝，乃拜湖南节度兵马留后。都又教殷铸鈆铁钱，
十当铜钱一，民得自摘。山收茗算，募高户置邸阁，居
茗，号“八床主人”，岁入算数十万，用度遂饶。于是收郡、
衡、永、道、郴、连六州，进攻桂州，执留后刘士政，诸城望
风奔溃，尽得昭、贺、梧、象、柳、宜、蒙等州。又攻容管，执宁
远节度使庞巨曦，掳其众及赀，昭宗在凤翔，难方亟
遣中人间道赐朱书密诏，使殷与杨行密攻汴州，殷
兵讫不出。殷弟賨，沈勇知书史，从孙儒为盗，晚事杨
行密，为黑云军使，与钱镠战，数有功。夜卧尝有光怪，
行密知之，曰：“吾今归汝于兄。”辞曰：“賨一败卒，公待以
不死。湖南在宇下，朝亡夕至，但谊不忍舍公。”行密具
赍以遣曰：“尔还，与兄共食湘、楚，然何以报我？”答曰：“愿
通二国好，使商贾相资。”行密喜。既至，殷表以自副，每
劝殷与行密连和，殷畏全忠，卒不克。殷与建锋同里
人，凡宗权党散为盗者，皆以酷烈相矜，时通名“蔡贼”
云。

《杜洪传》：“洪，鄂州人，为里俳儿。乾符末，黄巢乱，江南永
兴民皆亡为盗。刺史崔绍募民强雄者为土团军，贼
不敢侵，于是人人知兵。杭州刺史路审中为董昌所
拒，走客黄州。中和末，闻绍卒，募士三千入鄂州以守。
洪为州将有功，亦逐岳州刺史居之。光启二年，安陆
贼周通率兵攻审中，审中亡去，洪乘虚入鄂，自为节”
度留后，僖宗即拜本军节度使。是时，永兴民吴讨据
黄州，骆殷据永兴，二人皆隶“土团”者也，故军剽甚。洪
虽得节制，而附朱全忠，绝东南贡路。乾宁初，身自将
击讨，乞师淮南。杨行密遣朱延寿助之，洪引还。延寿
拔黄州，俘讨献京师，骆殷弃永兴走行密取其地。洪
得骆殷，倚为心腹，间取永兴守之。全忠方围凤翔，昭
宗遣使者东出，道武昌，洪皆杀之。时行密略光州，诏
洪出兵，与忠义赵匡凝、武安马殷袭安州。行密使李
神福、刘存率舟师万人讨洪。骆殷弃永兴走，县民方
诏守以待命，神福已得诏大喜，以永兴壮县，馈餫所
仰，既得鄂主矣，遂进围鄂州。洪婴城请救于汴。全忠
率兵五万营霍丘，行密御之，汴兵不利，引还，使别将
吴章以三千兵解围，神福迎破之。时全忠方与河东
军薄战，故不能救洪。洪乃求助于马殷，殷不答。洪计
穷，复走全忠。全忠遣曹延祚合吴章兵万三千救洪。
淮南将刘存濬坎傅城，殷为洪谋曰：“淮兵深入，仰永
兴以济，若奇兵取之，贼不战而溃。”洪以精兵合汴人
间道，掩永兴，三十里而舍。存以方诏苗璘当之。汴亡
卒走淮壁，言军虚实曰：“郓军懦可取，开道军不可当
也。”璘曰：“杀强则弱者挠矣。”乃自击开道军，败之，禽汴
士三百人，徇城下，洪军气沮，存使辩士临说，洪恃汴
方强，无降意。或劝存急击援兵，则城自下。存曰：“击之，
贼入则城固矣。若纵其遁，城可取也。”俄而汴军走，是
日城陷，执洪及曹延祚，穷斩其馀。行密见洪，责曰：“尔
同逆贼弑主，与孤为仇。吾军还而复为贼后拒，今定
何如？”洪谢曰：“不忍负朱公。”与延祚皆斩扬州市。以刘
存守鄂州。行密死，马殷遂取其地。

《唐国史补》：“韦太尉在西川，凡事设教军士，将吏婚嫁，
则以熟彩衣给其夫氏，以银泥衣给其女氏，又各给
钱一万。死葬称是，训练称是，内附者富赡之，远来者
将迎之，极其聚敛，坐有馀力，以故军府寖盛，而黎甿
重困。及晚年终致刘辟之乱，天下讥之。”

刘澭拔涿州兵数千归朝，法令齐整，鸡犬无遗。受行
秦州刺史，理普润，军中不置更漏，不设音乐。士卒疾
者，策杖问之，死者哭之，时人疑其奸雄。后拜节度而
卒。

《全唐诗话》：长安旧俗，以不历台省、出领廉车节镇者，
率呼为麤官，大率重内而轻外。今东京皇城乾元门，
旧宣武军鼓角楼也。节度使王彦威有诗，刻石在其
上，曰：“天兵十万勇如貔，正是酬恩报国时。汴水波澜
喧鼓角，隋堤杨柳拂旌旗。前驱红斾关西将，坐间青
娥赵国姬。寄与长安旧冠盖，麤官到底是男儿。”彦威
自太常博士出辟使府，至兹镇，故有是句。后梁氏建
国，其石不知所在。薛能亦有《谢寄茶》诗云：麤官寄与
真抛却，赖有诗情合得尝。

王智兴为徐州节度，一日，从事于使院会饮赋诗，智
兴召护军俱至，从事屏去翰墨。智兴曰：“适闻作诗，何
独见智兴而罢。”复以笺陈席上，小吏亦置笺于智兴
前，于是引毫立成，曰：“三十年前老健儿，刚被郎官遣
作诗。江南花柳从君咏，塞北烟尘独我知。”四座惊叹。
监军谓张祐曰：“观兹盛事，岂得无言。”祐乃献诗曰：“十
年受命镇方隅，孝节忠规两有馀。谁信将坛嘉政外，
李陵章句右军书。”左右曰：“书生谄辞耳！”智兴叱曰：“有
人道我恶，汝辈又肯否？张生海内名士，篇什岂易得？”
天下人闻，且以为王智兴乐善矣。

《北梦琐言》：唐薛尚书能以文章自负，累出戎镇，常郁
郁叹惜，因有诗谢淮南寄天柱茶，其落句云：“麤官也
似真抛却，赖有诗名合得尝。”意以节将为麤官也，镇许昌日，幕吏咸集，令其子具櫜鞬参诸幕客，幕客怪
惊，八座曰：“俾渠消灾。”时人以为轻薄也。盖不得本分
官，矫此以见志，非轻薄乎。

《录异记》：“李业举进士，因下第过陕虢，山路值暴雷雨，
投村舍避之，邻里甚远，村家只有一小童看舍，业牵
驴庇于檐下，左军李生与行官杨镇亦投舍中，李有
一马，相与入止舍内，稍霁已暮矣，小童曰：‘阿翁欲归，
不喜见宾客，可去矣’。”业谓曰：“此去人家极远，日势已
晚，固不可前去也。须臾老翁归，见客忻然，异礼延接”，
留连止宿。既晓恳留，欲备馔，业愧谢再三，因言曰：“《孙
子》云：‘阿翁不爱宾客，某又疑夜前去不得，甚忧怪及
不意过礼周旋，何以当此’？”翁曰：“某家贫，无以伫宾，惭
于接客，非不好客也。然三人皆节度使，某何敢不祗
奉耶？”业曰：“三人之中，一人行官耳，言之过矣。”翁曰：“行
官领节钺，在兵马使之前；秀才节制，在兵马使之后，
然秀才五节钺，勉自爱也。”既数年不第，业从戎幕矣。
明年，杨镇为仇士良开府擢用，累职至军使，除泾州
节度使。李与镇同时为军使，领邠州节度。业以讨党
项功，除振武、邠、泾，凡五镇旄钺，一如老翁之言。
《东观奏记》：“武宁节度使康季荣不恤军士，部下噪而
逐之，投于岭外。上以右金”吾大将军田牟曾任徐州，
有政声，特开延英殿召对，再命往镇一方，于是安帖。
上励精理天下，一纪之内，欲奏昇平。自大中十二年
后，藩镇继有叛乱，宣州都将康全泰逐出观察使郑
勋，湖南都将石再顺逐出观察使韩琮，广州都将王
令寰逐出节度使杨发，江西都将毛鹤逐出观察使
郑宪。上赫怒，命淮南节度使，检校左仆射、平章事崔
铉，兼领宣池歙三州观察使，以宋州刺史温璋为宣
州刺史，以右金吾将军蔡袭为湖南观察使，以泾原
节度使李承勋为广州节度使，以光禄卿韦宙为江
西观察使。只取邻道共送赴任。凶渠如期授首，皆不
劳师，斩定诛锄，尽副圣旨。

《演繁露》：“节将入界，每州县须起节楼，本道亦至界首，
衙仗前引，旌幢中行，大将打珂，金钲鼓角随后。”右出
李商隐所撰《使范》，在台仪后。

《唐书李全忠传》：“全忠，范阳人，仕为棣州司马。有芦生
其室，一尺三节。怪之，以问别驾张建，建曰：‘芦，茅类，生
于泽，公茅土兆也。传节者其三世乎’？罢归，事可举为
牙将。可举死，众推为留后。光启元年，拜节度使。未几
卒，子匡威嗣，领留后，进使。性豪爽，特燕蓟劲兵，处斩
然有雄天下意。与赫连铎共攻太原，争云、代。李克用”
使安金俊攻铎，匡威救铎，战蔚州，射金俊杀之，乃共
表请讨沙陀，而朱全忠亦上言愿协力，故张濬因请
用兵。濬败，克用攻云州，以骑将薛阿檀为前锋，设伏
河上。铎以精骑追阿檀，抵河而伏起，乃大败，擒其将
贾塞儿，遂围云州，堑而守，分兵出井陉，屯常山，大掠
深、赵。匡威以步骑万馀援王镕，克用还，因急攻铎。会
食尽，铎弃州奔匡威。克用取云州，表石善友为刺史。
铎本吐谷浑部酋也，开成中，其父率种人三千帐自
归，守云州十五年，至是失其地。景福初，镕诱太原将
李存孝降之。克用怒，伐镕，镕来求救，匡威遣将赴之，
克用去。明年，兵复出井陉，匡威自将援镕。将行，置酒
大会。其弟兵马留后、检校司徒。匡筹妻张国艳匡威，
酒酣报之，弟怒。匡威军次博野，乃据城自为留后，天
子即授检校太保，为节度使。匡威麾下多去屏营，无
所归，留深州，遣其属李抱贞上书愿入朝。时京师数
寇难，人人危惧，传言“金头王且来”，皆亡窜山谷。抱贞
还，而镕已迎馆于镇。匡威引抱贞登城西，《大悲浮屠》，
顾望流涕，美其山川，乃共图镕。阳为镕缮甲治城堑，
施授方略，阴施予以倾士心。镇军忠于王氏，皆恶之。
匡威亲忌日，镕过慰匡威士，衷甲，劫镕入牙城，战不
胜，镇人斩匡威以徇。匡筹表诉诸朝，檄暴镕罪，攻乐
寿、武彊以报。始，匡筹之夺也，燕人不以为义，刘仁恭
出奔太原，克用倚其谋，下武、妫二州，败匡筹于居庸
关。李存审与战，匡筹又败，挈其族奔京师，次景城，沧
州节度使卢彦威杀之，掠入车马僮奴，妻方乳，不能
进。仁恭获之，纳于克用为嬖夫人。始，匡威见逐，叹曰：
“兄失弟得，皆吾之宗，无所悔。然其材恐不足以守。”果
亡，而幽州地归克用，以仁恭为帅。

《五代史李仁矩传》：仁矩不知其世家，少事明宗为客
将，明宗即位，以为客省使、左卫大将军。明宗祀天南
郊，东西川当进助礼钱，使仁矩趣之。仁矩恃恩骄恣，
见藩臣不以礼。东川节度使董璋置酒召仁矩，仁矩
辞醉不往，于传舍与娼妓饮。璋怒，率衙兵露刄之传
舍。仁矩惶恐，不袜而靴走庭中。璋责之曰：“尔以西川
能斩李严，谓我独不能斩尔耶？”顾左右牵出斩之。仁
矩涕泣拜伏谢罪，乃止。明日，璋置酒召仁矩，见其妻
子，以厚谢之。仁矩还，言璋必反。仁矩素为安重诲所
亲信，自璋有异志，重诲思有以制之，乃分东川之阆
州为保宁军，以仁矩为节度使，遣姚洪将兵戍之。璋
以书至京师，告其子光业曰：“朝廷割我支郡，分建节髦，又以兵戍之，是将杀我也。若唐复遣一骑入斜谷，
吾反必矣，与汝自此而决。”光业私以书示枢密承旨
李虔微，使白重诲，重诲不省。仁矩至镇，伺璋动静，必
以闻，璋益疑惧，遂决反。重诲又遣荀咸乂将兵益戍
阆州，光业亟言以为不可，重诲不听。咸乂未至，璋已
反攻阆州。仁矩召将校问策，皆曰：“璋有二心久矣，常
以利啖吾兵，兵未可用，而贼锋方锐，宜坚壁以挫之。
能守旬日，大军必至，贼当自退。”仁矩曰：“蜀懦，安能当
我精锐之师！”即驱之出战，兵未交而溃，仁矩被擒，并
其家属皆见杀。

《毛璋传》：“璋，沧州人。梁末戴思远为横海军节度使，璋
事思远为军校。晋已下魏博，思远弃沧州出奔，璋以
沧州降晋，以功为贝州刺史。璋为人有胆勇，自晋与
梁相拒河上，璋累战有功。庄宗灭梁，拜璋华州节度
使。在镇多不法，议者疑其有异志，乃徙璋镇昭义。璋
初欲拒命，其判官边蔚切谏谕之，乃听命。璋累历藩”
镇，又在华州，得魏王继岌伐蜀馀赀，既富而骄，益为
浮侈，尝服赭袍饮酒，使其所得蜀妓为王衍宫中之
戏于前。明宗闻而恶之，召为金吾上将军。东川董璋
上书，言“璋遣子廷赟持书往西川，疑其有奸。”明宗乃
遣人追还廷赟，并璋下御史狱。廷赟款称实璋假子，
有叔父在蜀，欲往省之，而无私书。璋无罪名。有司议
璋前任藩镇，阴蓄异图，及处班行，不慎行止。乃停璋
见任官，勒还私第。初，廷赟之蜀，与其客赵延祚俱，及
召下狱，延祚多捃璋阴事，欲言之，璋许延祚重赂以
灭口。既出而责赂于璋，璋不与。延祚乃诣台自言，并
璋复下狱，鞫之无状。中丞吕梦奇议曰：“璋前经推劾，
已蒙昭雪，而延祚以”责赂之故，复加织罗，乃稍宥璋。
璋款上，有告者言梦奇受赂而劾狱不尽，乃移军巡
狱。狱吏希旨，锻炼其事，璋具伏，许赂延祚而未与，尝
以马借梦奇而无受赂，璋坐长流儒州，已而令所在
赐自尽。

《宋史西蜀世家》：“伊审征字申图，并州人。父延瓌，随知
祥入蜀。知祥僭位，以女妻延瓌，僭封崇华公主。延瓌
历陵、嘉、眉三州刺史。审征幼以孝闻。母病，割股肉啖
之。以父任，历蜀州刺史、云安榷盐使。广政十四年，高
延昭求解机务，急召为通奏使，知枢密院事。久之，领
蜀州刺史。秦凤兴师，命检校城砦，俄领武泰军节度，
选其子崇度尚公主，又改宁江军节度、同平章事，与
王昭远俱掌机务。昶事无大小，一以咨之。常自以康
济经略为己任。属宋师入境，审征首奉降表诣军前。
昭远时统军败走，时人笑之。审征归朝，授静难军节
度。乾德六年，移镇延安。雍熙五年卒，年七十五。”
《五代史刘铢传》：“铢，陕州人也，少为梁邵王”牙将，与汉
高祖有旧，高祖镇太原，以为左都押衙。铢为人惨酷，
好杀戮，高祖以为勇断类己，特信用之。高祖即位，拜
永兴军节度使，徙镇平卢，加检校太师、同平章事，又
加侍中。是时，江淮不通，吴越钱镠使者常泛海以至
中国，而滨海诸州皆置博易务，与民贸易。民负失期
者，务吏擅自摄治。置刑狱，不关州县，而前为吏者，利
其厚赂，纵之不问，民颇为苦。铢乃一切禁之。然铢用
法亦自为刻深，民有过者，问其年几何，对曰：“若干”，即
随其数杖之，谓之“随年杖”，每杖一人，必两杖俱下，谓
之“合欢杖。”又请增民租，亩出钱三十以为公用，民不
堪之。隐帝患铢刚暴，召之，惧不至。是时，沂州郭淮攻
南唐还，以兵驻青州，隐帝乃遣符彦卿往代铢，铢顾
禁兵在，莫敢有异意，乃受代还京师。

《宋史吴越世家》：“孙承祐，杭州钱塘人。俶纳其姊为妃，
因擢处要职，累迁浙江东道盐铁副使，镇海、镇东两
军节度副使，知静海军节度事。开宝初，随俶子惟濬
入贡，诏授光禄大夫、检校太保、镇东、镇海等军行营
司马。俶又私署中吴军节度。七年，俶复遣承祐入贡，
赐袭衣、玉带、鞍勒马、黄金器五百两、银器三千两、杂”
彩五千匹，且令谕旨于俶，将有事于江表。及王师渡
江，命内客省使丁德𥙿率步骑一千，诏俶以所部与
德𥙿会攻常、润。承祐从俶克毗陵，功居多，诏改中吴
军为平江军，真授承祐节。太平兴国中，俶来朝，尽献
其地，徙承祐泰宁军节度使。五年，从幸大名，留知府
事。雍熙二年，改知滑州，数月卒。赠太子太师，中使护
葬。承祐在浙右日，凭借亲宠，恣为奢侈，每一饮宴，凡
杀物命千数，常膳亦数十品方下著所居室中，爇龙
脑日不下数两。从车驾北征，以橐驼负大斛贮水养
鱼自随。至幽州南村落间，日己旰，西京留守石守信
与其子驸马都尉保吉及近臣十数人尚未朝食，适
遇承祐，即延所止幕舍中，脍鱼具食，穷极水陆，人皆
异之。承祐少时，尝梦人以蓍草一本增其一而授之。
既寤，以语所亲曰：“大衍之数五十，其用四十有九，今
增其一，我寿止于此乎？”果五十而卒。

《辽史刘伸传》：“伸改崇义军节度使，政务简静，民用不
扰，致乌鹊同巢之异，优诏褒之。”

《挞不也传》：“耶律仁先子。挞不也，字胡独菫。清宁二年补祗候郎。军累迁永兴宫使。以平重元之乱，遥授忠
正军节度使，赐定乱功臣，同知殿前点检司事。历高
阳、临海二军节度使，左皮室详稳。大康六年，授西北
路招讨使，率诸部酋长入朝，加兼侍中。”自萧敌禄为
招讨之后，朝廷务姑息，多择柔愿者用之，诸部渐至
跋扈，挞不也含容尤甚，边防益废，寻改西南面招讨
使。阻卜酋长磨古斯来侵，西北路招讨使何鲁扫古
战不利，诏挞不也代之。磨古斯之为酋长，由挞不也
所荐，至是遣人诱致之，磨古斯绐降，挞不也逆于镇
州西南沙碛间，禁士卒无得妄动。敌至，裨将耶律绾
斯、徐烈见其势锐，不及战而走，遂被害，年五十八。赠
侍中，谥曰“贞悯。”挞不也少谨愿，后为族婺妇所惑，出
其妻，终以无子。人以此讥之。

《韩德源传》：“匡嗣子德源，性愚而贪，早侍景宗邸，及即
位，列近侍。统和间，官崇仪、兴国二军节度使，加检校
太师。以贿名，德让贻书谏之，终不悛，以故论者少之。
后加同政事门下平章事，遥摄保宁军节度使。乾亨
初卒。”

《武白传》：“白不知何郡人也，为宋国子博士，差知相州，
至通利军，为我军所俘，诏授上京国子博士，改临潢
县令，迁广德军节度副使。先是，有讼宰相刘慎行与
子妇姚氏私者，有司出其罪，圣宗诏白鞫之，白正其
事。使新罗还，权中京留守。时慎行诸子皆处权要，以
白断百姓分籍事不直，坐左迁。未几，迁尚书左丞，知”
枢密事，拜辽兴军节度使，致仕，卒。

《闻见前录》：忠正军节度使王审琦，与太祖皇帝有旧，
为殿前都指挥使。禁中火，审琦不待召，领兵入救。台
谏官有言，罢归寿州本镇朝辞。太祖谕之曰：“汝不待
召，以兵入卫，忠也。台臣有言，不可不行，第归镇，吾当
以女嫁汝子承衍者。”召承衍至则已，有妇乐氏辞，帝
曰：“汝为吾婿，吾将更嫁。”乐氏以御龙直四人控御马，
载承衍归，遂尚秦国大长公主，乐氏厚资嫁之。帝谓
承衍曰：“汝父可以安矣。”审琦归镇七年，率先诸镇纳
节，以使相薨。

《东轩笔录》：“自王均、李顺之乱后，凡官于蜀者，多不挈
家以行。张咏知益州，单骑赴任，是时一府官属惮张
之严峻，莫敢蓄婢使者。张不欲绝人情，遂自买一婢，
以侍巾栉，自此官属稍稍置姬属矣。张在蜀四年，被
召还阙，呼婢父母出资以嫁之，仍处女也。”

张在蜀，一日，有术士上谒，自言能煆汞为白金。张曰：
“若能一火，煆百两乎？”术士曰：“能之。”张即市汞百两，俾
煆一火而成，不耗铢两。张叹曰：“若之术至矣！然此物
不可用于私家。”立命工锻为一大火炉，凿其腹曰：“充
大慈寺殿上公用。”寻送寺中，以酒榼遗术者而谢绝
之。人服其不欺也。

《湘山野录》：张尚书咏镇陈台，一日，邸报同年王文贞
公旦登庸，乖崖色不甚悦，奋须振臂，谓客曰：“朝廷安
肯用经纶康济人乎？”赖余素以直节自誓，束发登仕，
无两府之志。时幕中杜寿隆者乘其语而悦之曰：“贱
子素知公无两府意。”遽问曰：“此吾胸中蕴蓄，子安得
预其知乎？”杜曰：“某盖昔尝诵公柳诗：安得辞荣同范
蠡，绿丝和雨系扁舟”之句，因所以知之。愠少解
乖崖公太平兴国三年科场试《不阵成功赋》，盖太宗
明年将有河东之幸，公贼有包戈卧鼓，岂烦师旅之
威；雷动风行，举顺乾坤之德。自谓擅场，欲夺大魁。无
何，有司以对耦显失，因黜之，选胡旦为状元。公愤然
毁裂儒服，欲学道于陈希夷抟，趋豹林谷，以弟子事
之，决无仕志。希夷有风鉴，一见之，谓曰：“子当为贵公
卿，一生辛苦，譬犹人家张筵，方笙歌鼎沸，忽中庖火
起，座客无奈，惟赖子灭之。然禄在后年，此地非栖憩
之所。”乖崖坚乞入道，陈曰：“子性度明躁，安可学道？”果
后二年及第于苏易简榜中，希夷以诗遗之云：“征吴
入蜀事寻常，鼎沸笙歌救火忙。乞得江南佳丽地，却
应多谢脑边疮。”初不甚晓，后果两入蜀，定王均、李顺
之乱。又急移馀杭，剪左道僧绍伦妖蛊之叛，至则平
定。此征吴入蜀之验也。累乞闲地，朝廷终不允。因脑
疮，乞金陵养疾，方许之。

《梦溪笔谈》：张忠定在蜀日，与一僧善，及归，谓僧曰：“君
当送我至鹿头关，有事奉托。”僧依其言，至鹿头关，忠
定出一书封角付僧曰：“谨收此，后至乙卯年七月二
十六日，当请于官司，对众发之，慎不可私发。若不待
其日，及私发者，必有大祸。”僧得其书，至大中祥符七
年岁乙卯，时凌侍郎策帅蜀，僧乃持其书诣府，具陈
忠定之言，其僧亦有道者。凌信其言，集从官共开之，
乃忠定真容也。其上有手题曰“咏当血食于此。”后数
日，得京师报，忠定以其年七月二十六日捐馆，凌乃
为之筑庙于成都。蜀人自唐以来严祀韦南康，自此
乃改祠忠定。

公布衣时，常至郑州，宿于逆旅，遇一人气貌甚古，与
之语曰：“尘外子不言姓氏，自称神和子。”质明为别语
公曰：“他日作相。”后公典益部，疡生于首，祷于龙兴观夜梦昔年神和子告之曰：“头疮勿疑，不是死病。”及觉，
语道士文正之尝收得郑韶处士赠《神和子歌》，因索
而阅之，益异其事。公乃建大阁，上下十四间，号《仙游
阁歌》，至今刻石存焉。公离蜀日，以一幅书授蜀僧希
白，其上题：“须十年后开。”其后公薨于陈，凶讣至蜀，果
十年启封，乃乖崖翁帧子一幅，戴隐士帽，褐袍绢带，
其傍题云：“依此样写于仙游阁。”兼自撰乖崖翁真赞
云：“乖则违众，崖不利物。乖崖之名，聊以表德。徒劳丹
青，绘写凡质。欲明此心，服之无斁。”至今川民皆依样
家家传写。

《青箱杂记》：乖崖张公咏尹益部日，李顺党中有杀耕
牛避罪亡逸者，公许其首身，拘母十日不出，释之。复
拘其妻，一宿而来。公断云：“禁母十夜，留妻一宵，倚门
之望何疏，结发之情何厚，旧为党恶，因又逃亡，许令
首身，犹尚顾望。”就命斩之。于是首身者继至，并遣归
业，蜀民由此安居。

公平顺贼之明年，复有刘旴相继叛命，公命讨平之。
既而凯旋，忽有持首级来者，公曰：“当奔突接战之际，
岂暇获其首？此必战后斫来，知复是谁？”殿直段伦曰：
“如学士之言，真神明。当时随伦为先锋，入贼用命者，
皆中伤被体，何尝获首级？”公乃先录中伤之人，而以
持首级者次之，于是军伍欢跃。

公布衣时，素善陈抟，尝因夜话，谓抟曰：“某欲分先生
华山一半，住得无？”抟曰：“馀人则不可，先辈则可。”及旦
取别，抟以宣毫十枝、白云台墨一剂、蜀笺一角为赠。
公谓抟曰：“会得先生意，取某入闹处。去日珍重。”抟送
公回，谓弟子曰：“斯人无情于物，达则为公卿，不达为
王者师。”公常感之。后尹蜀，乘传过华阴，寄抟诗曰：“性
愚不肯林泉住，强要清流拟致君。今日星驰剑南去，
回头惭愧华山云。”

《渑水燕谈录》：张忠定公咏知通进银台司，并州有军
校笞他部卒至死，狱具奏上，法官谓非所部，当如凡
人。公执奏之曰：“并接羌胡，兵数十万，一旦因一卒法
死一校，卒有轻所部之心，且生事，不若杖遣之，于权
宜为便。”上如法官议。不数日，并卒怨本校，白昼五六
辈提刀趋喧争前，刺校心胸，狼籍尸下，遂窜去。朝廷
方以公向所执为是。

《宋史冯继业传》：“继业字嗣宗，大名人。父晖，朔方节度，
封卫王。继业幼敏慧，有度量，以父任补朔方军节院
使，随父历邠、孟及再领朔方，皆补牙职。周广顺初，晖
疾，继业图杀其兄继勋。晖卒，遂代其父为朔方军留
后。以郊祀恩加灵州大都督府长史，迁朔方节度、灵
环观察、处置、度支、温池榷税等使。恭帝时，继业既杀”
兄，代父领镇，颇骄恣，时出兵劫略羌夷，羌夷不附，又
抚士卒少恩，继业虑其为变，以太祖居镇日尝得给
事，乃豫徙其孥阙下。建隆初来朝，连以驼马、宝器为
献。开宝二年，赐诏奖谕，拜静难军节度使。三年，改镇
定国军，吏民立碑颂其遗爱。太平兴国初来朝，封梁
国公，留京师。明年，卒，年五十一，赠侍中。

《杨昭俭传》：“昭俭为晋翰林学士，时骄将张彦泽镇泾
原，暴杀从事张式，朝廷不加罪。昭俭与刑部郎中李
涛，谏议大夫郑受益抗疏论列，请置之法。疏奏不报。
会有诏令朝臣转对，或有对事，亦许以不时条奏。昭
俭复上疏曰：天子君临四海，日有万机，懋建诤臣，弥
缝其阙。今则谏臣虽设，言路不通，药石之论不达于
圣聪，而邪佞之徒取容于左右。御史台纪纲之府，弹
纠之司，衔冤者固当昭雪，为蠹者难免放流。陛下临
御以来，宽仁太甚，徒置两司，殆如虚器。遂令节使慢
侮朝章，屠害幕吏，始诉冤于丹阙，反执送于本蕃。苟
安跋扈之心，莫恤冤抑之苦。愿回睿断，诛彦泽以谢
军吏。”由是权臣忌之。会请告洛阳，不赴晋祖丧，为有
司所纠，停官。

《王审琦传》：“审琦子承衎，字希悦，开宝中，授闲厩使，面
赐紫袍金带，才十二岁。太平兴国中，出监徐州，迁六
宅使，领昭州刺史。咸平中，两赐川峡传诏，慰抚官吏，
经略蛮洞。连知延、代、并三州，皆兼兵马钤辖，改尚食
使。凤翔张雍病，命承衎代之，徙泾州，授西上阁门使，
改领永州刺史。景德中，真宗以天水近边，蕃汉杂处”，
择守臣抚治。擢承衎知泰州，徙知天雄军。大中祥符
初，进秩东上阁门使。承衎病足，在大名不能骑，政多
废弛。及代，赐告家居，表求解职，不允。以久不朝请，求
近郡，改左武卫大将军、知寿州。二年，卒，年四十九。承
衎颇涉学，喜为诗，所至为一集。晓音律，多与士大夫
游，意豁如也。初，审琦镇寿春，承衎生于郡廨至卒亦
于其地。人咸异之。

《燕翼贻谋录》：“唐末藩镇诸州，听命帅府，如臣之事君，
虽或因朝命除授，而事无巨细皆取决于帅，与朝廷
几于相忘。太平兴国二年三月，右拾遗李翰极言其
弊。太宗皇帝始诏藩镇诸州直隶京师，长吏自得奏
事，而后天下大权尽归人主，潜消藩镇跋扈之心。今
长吏初除，替满奏事，自此始也《墨客挥犀》：孙资政沔出帅环庆，宿管城，值夏州进奉
使至，或曰：“当避驿者。”公曰：“使夏国王自入朝，亦外臣
也，犹当在某下，况陪臣乎？”羌使遂宿白沙，仁庙闻而
嘉之。

《东轩笔录》：苏舜元为京西转运使，廨宇在许州。舜元
好进，不喜为外官，常怏怏不自足，每语亲识，“人生稀
及七十，而吾乃于许州过了二年矣。”

《齐东野语》：“庆历初，夏竦判永兴军，陈执中、范雍并为
知军，一府三守，不知职守如何分，既非长贰，文移书
牒之类，必有程式，官属胥吏，何所禀承？国史不载，莫
可考也。然谏官、御史不以为非，三公亦不辞，岂在当
时亦便如是耶？”今按：竦先以都部署兼经略、招讨使
判永兴军，既而执中为同都部署、经略使知军，而诏
竦判如故。未几，竦屯鄜州，执中屯泾州，盖两人议边
事不合，故分任之。未几，又以范雍知军，竦、执中既分
出按边，而领府事犹故，于是一府三守公吏奔趋往
来，想不胜其扰，自昔未尝有也。然则史未尝不载，而
于事安得为便乎？

《石林燕语》：国朝侍从官间有换武职者，盖唐袁滋故
事，例皆换观察使，如李尚书维自承旨，李左丞衡自
三司使皆然。天圣间，陈康肃以翰林学士知开封府，
亦换宿州观察使，加检校司徒、知天雄军。陈不乐行，
力辞。明肃后以只日御朝，而谕之曰：“天雄，朔方会府，
边人，视守臣为轻重，非卿文武兼才不可。”陈不得已
受命，自是加留后，遂建节。庆历中，陕西用兵，韩魏公、
范文正公、庞庄敏公为帅，皆以龙图阁直学士换观
察使。文正恳辞不拜，盖当权者实欲排之，而以“俸优”
为言，故文正不肯，已而韩、庞亦辞，遂罢。

《续明道杂志》：嘉祐中，尝欲除张尧佐节度。陈秀公作
中丞，与全台上殿争之。仁宗初盛怒，作色待之。既进
见，迎谓之曰：“岂欲论张尧佐不当授节度使耶？节度
使本麤官，何用甚争？”时唐质肃公作御史里行，最在
众人后，越次而前曰：“节度使太祖太宗总曾作来，恐
非麤官。”上竦然，而尧佐此命竟罢。

《宋史郭从义传》：从义曾孙承祐，字天锡，娶舒王元偁
女，授西头供奉官。仁宗为皇太子，承祐补左清道率
府率、春坊左谒者。真宗为玉石小牌二，勒铭以戒饬
之。帝即位，迁西染院副使，进六宅使、象州团练使。承
祐性狡狯，缘东宫恩，又凭借王邸亲，既废复用，迺僭
言事，或指切人过失，同列谓之“武谏官。”真授卫州刺
史，改潍州团练使，历知曹、郑、澶、郓、贝州，徙澶州兵马
总管。役卒有异谋者，廉得不待奏，捕斩之。再知澶州，
会中使过，遽延入问：“管军阙补何人”，使者曰：“闻朝廷
方择才武者。”承祐起挽彊自衒，左右皆笑。累迁建武
军节度使、殿前副都指挥使，寻以宣徽南院使判应
天府。府壁垒不完，盗至，卒无以御。承祐始城南关，浚
沙濉，盟三河，徙亳州。谏官言：“承祐在应天府给粮不
以次，且擅留粮纲，批宣头不发戍还兵，越法杖配轻
罪，僭用翰林器，出入拥旗枪，以禁兵拟周卫，体涉狂
僭，无人臣礼。”罢宣徽南院使、许州都总管，徙节保静
军、知许州。转运使苏舜元荐承祐有将帅才，政事如
龚、黄。帝谓辅臣曰：“彼庸人，监司乃龚、黄比之，何所取
信哉？”改知郑州，未行，暴疾卒。赠太尉，谥曰密。承祐所
至，多兴作为烦扰，百姓苦之。

《丁度传》：度知太常礼院，判吏部南曹。旧制，监司及藩
镇辞谒皆赐对。仁宗初即位，止令附中书枢密奏之，
度言“附奏非所以防壅蔽也。”

《刘承宗传》：“承宗知滑州，未几复代还，会西边言吐蕃
唃厮啰作文法，颇为边患，命副龙图阁直学士陈尧
咨为鄜延邠宁环庆泾原仪渭秦州路巡抚使。诏令
尧咨等所至军州，犒官吏将校，谘访民间利害、郡官
使臣能否功过以闻。或有陈诉屈抑，经转运、提点司
区断不当，即按鞫指实，杖以下依法区理，徒以上驿”
闻，仍取系囚躬亲录问，催促论决。既行，就命尧咨知
秦州，承宗为西上阁门使、充钤辖。

《闻见近录》：孙威敏，治平中起自谪官，以观文殿学士
知庆州，至郑州，会西使至，时威敏己授馆驿中，州将
白威敏徙居，曰：“我大臣，可为陪臣避耶。”已而使至，威
敏大启其门，设矮榻，偃卧堂上，鼓笛自居。西使至门，
望而问之，左右曰：“庆州孙经略也。”西人俛首而过。
《石林燕语》：北京旧不兼河北路安抚使，仁宗特以命
贾文元，故文元召程文简为代，乞只领大名一路。后
文元再镇，固求兼领，乃复命之，且诏昌朝罢则不置。
及熙宁初，陈旸叔守北京，遂以文元故事兼领。
《中山诗话》：梅昌言出镇太原，黄觉送诗曰：“五马雍容
出镇时，都人争看好风仪。文章一代諠高价，忠直三
朝受圣知。帐下军容森剑戟，门前行色拥旌旗。云笼
古戍黄榆暗，雪满长城白草衰。出去暂开貔虎幕，归
来须占凤凰池。鬓间未有一茎白，陶铸苍生固不迟。”
《梅雅自修饰，容状伟如，大喜之》。

《宋史范纯仁传》：纯仁为陕西转运副使，召还，神宗问“陕西城郭、甲兵、粮储如何？对曰：‘城郭粗全，甲兵粗修，
粮储粗备’。神宗愕然曰：‘卿之才，朕所倚信，何为皆言
粗’？对曰：粗者，未精之辞，如是足矣。愿陛下且无留意
边功，若边臣观望，将为他日意外之患。”

《锺傅传》：“傅字弱翁，饶州乐平人。本书生，用李宪荐，为
兰州推官。坐对狱不实，羁管彬州。绍圣中，章惇兴边
事，奏还其官。得入对，为哲宗言兵。帝然之，命干当熙
河泾原秦凤三略公事。夏人陷金明，渭帅毛渐出兵
攻其没烟砦，傅合击破之，又与熙州王文郁进筑西
安城。论功加秘阁校理。章楶帅渭，命傅所置将苗履”
统众会泾原之灵平，夏人悉力来拒，傅步骑二万，出
不意造河梁以济师，遂作金城关，又献白草原捷。连
进集贤殿修撰、知熙州。傅自始仕至此，仅再岁，遂擅
帅熙、秦骑四万出塞，无功而还。惇方主其议，不加罪。
初，傅请合三路兵，从青南讷心或颠耳关筑天都城，
以包浅井、癿啰和市。工既集，复言“水源不壮，不可兴
役。朝论以所奏乖异，将罢傅，曾布为言，但褫职。俄而
白草原诈增首虏，事觉，责监永州税，再贬连州别驾。
崇宁中，复起知河中府，历郓、瀛、渭三州，擢显谟阁待
制。建言：‘河南要地，灵武为根本，其四十五州，六为王
土。其东由清远距罗山，走灵州，不及百里，夏以五监
军统焉。若选将简师，先击之，以趋韦州，可断其右臂。
徐当拊纳离畔，渐规进取，讫城萧关，可断其左臂’。”乃
条上十四事，未报，诏诸道进讨。傅遣将折可适领锐
骑出萧关，至灵州川，有功，进龙图阁直学士。未几卒。
傅从布衣致通显，所行事大抵欺妄，故屡起屡偾云。
《胡安国传》：“安国为中书舍人，赐三品服，时中书侍郎
何栗”建议，分天下为四道，置四都总管，各付一面，以
卫王室，捍彊敌。安国言：“内外之势，适平则安，偏重则
危。今州郡太轻，理宜通变，一旦以二十三路之广分
为四道，事得专决，财得专用，官得辟置，兵得诛赏，权
恐太重，万一抗衡跋扈，何以待之乞据见今二十三
路帅府选择重臣，付以都总管之权，耑治军旅，或有
警急，即各率所属守将应援，则一举两得矣。”寻以赵
野总北道，安国言：“魏都地重，野必误委寄。”是冬，金人
大入，野遁，为群盗所杀。西道王襄拥众不复北顾，如
安国言。

《老学庵笔记》：韩魏公罢政，以守司徒兼侍中镇安武
胜军节度使。公累章牢辞，至以为恐开大臣希望僭
忒之阶，遂改淮南节度使。元丰间，文潞公亦加两镇，
引魏公事辞，卒亦不拜。绍兴中，张俊、韩世忠乃以捍
寇有功，拜两镇，俄又加三镇。二人皆武人，不知辞。当
时士大夫为之语曰：“若加一镇，则为四镇，如朱全忠
矣，奈何？”

《挥麈三录》：郑亨仲刚中为川陜宣抚，节制诸将，极为
尊严。吴璘而下，每入谒，必先阶墀，然后升厅就坐。忽
璘除少保来谢，语主阍吏乞讲钧敌之礼。吏以为白
亨仲，亨仲云：“少保官虽高，犹都统制耳，倘变常礼，是
废军容。少保若欲反，则取吾头可矣。阶墀之仪，不可
易也。”璘皇恐听命，人皆韪之。

《金史田灏传》：“灏字默之，兴中人，辽天庆八年进士，历
官金部员外郎，权归德节度使。太祖定燕，灏举四州
版图归朝，加都官郎中，权节度使事，四迁知真定府
事，招降齐博、游贵等贼众五千馀人。已而贵复叛去，
灏遣齐博伪叛从贵，因令伺间杀之，降其众，贼垒悉
平。三迁行台左丞，彰德军节度使。是时新定力役，灏”
蠲籍之半而上之故相之繇赋比他州独轻。徙同知
河北东路都总管，改同签燕京留守司事。民遮留不
得出，易服夜去。改河东南路转运使，寻改绛阳军节
度使。居三年，以疾请谢事，径解印归。数奏不允。移镇
振武军，入为刑部尚书。居三月，请老，卒于家。

《卢彦伦传》：“彦伦，临潢人。辽天庆初，萧贞一留守上京，
置为吏，以材干称。是时临潢之境多盗，而城中兵无
统属者，府以彦伦为材，荐之于朝，即授殿直，勾当兵
马公事。辽兵败于出河店，还至临潢，散居民家，令给
养之，而军士纵恣侵扰，无所不至，百姓殊厌苦之。留
守耶律赤狗儿不能禁戢，乃召军民谕之曰：‘契丹、汉
人久为一家，今边方有警，国用不足，致使兵士久溷。
父老间有侵扰，亦当相容’。”众皆无敢言者，彦伦独曰：
“兵兴以来，民间财力困竭，今复使之养士，以国家多
故，义固不敢辞。而此辈敢为彊暴，人不能堪。且番、汉
之民，皆赤子也，夺此与彼谓何？”初，取临潢，军中有辛
讹特剌者，旧为临潢驿吏，与彦伦善，使往招谕，彦伦
杀之。辽授彦伦团练使、勾当留守司公事。天辅四年，
彦伦从留守挞不野出降，授夏州观察使，权发遣上
京留守事。师还，挞不野以城叛，彦伦乃率所部逐挞
不野，尽杀城中契丹遣使来报。未几，辽将耶律马哥
以兵取临潢，彦伦拒守者七月，会援兵至，敌解围去，
因赴阙。天会二年，知新城事。城邑初建，彦伦为经画，
民居公宇皆有法。改静江军节度留后，知咸州烟火
事。未几，迁静江军节度使。天眷初，行少府监兼都水使者，充提点京城大内所，改利涉军节度使。未阅月，
还复为提点大内所。彦伦性机巧，能迎合悼后意，由
是颇见宠用。岁馀，迁侍卫亲军马步军都指挥使，为
宋国“岁元使”，改礼部尚书，加特进，封郇国公。天德二
年，出为大名尹。明年，诏彦伦营造燕京宫室，以疾卒，
年六十九。

《大㚖传》：“大㚖子磐，本名蒲速越。以大臣子累官登州
刺史，袭猛安。大定五年，召为符宝郎，迁拱卫直都指
挥使。初，磐以伐宋功进官一阶，磐心少之，颇形于言。
上闻之，下吏按问，杖一百五十，改左卫将军。诏求良
弓，磐多自取，及护卫入直者，辄以己意更代。护卫娄
室告其事，诏点检司诘问。磐有妹在宫中为宝林，磐”
属内侍僧儿员思忠使言于宝林曰：“我无罪，问事者
迫我使自诬服。”宝林诉于上，上怒，杖僧儿一百，磐责
陇州防御使。上戒之曰：“汝在近密，执迷自用，朕以卿
父之功，不忍废弃，姑令补外，其思勉之。”改亳州防御
使，迁武宁军节度使，坐事除名。久之，尚书省奏大磐
以年当叙，上曰：“刚暴之人，屡冒刑章”，不可复用。太傅
大㚖别无嫡嗣，其世袭猛安谋克不可易也。
《畜德录》：周文襄公忱巡抚江南时，尝去驺从入田野
间，与村夫野老相语，问民间疾苦，每坐一处，使聚而
言之，惟恐其不得尽

《寓圃杂记》：王太宰恕为巡抚时，革牟俸之烦苛，复周
文襄之旧政，民皆乐业。惟宦寺权豪为敌，如水火之
不相容。每御府县小官，少所黜罚，尝曰：“此辈去，此辈
来，无益于事，徒费迎送耳。”真得大臣之体。